ai4bharat/Pralekha huggingface dataset:
பிரதமர் அலுவலகம்
குஜராத்தில் பிரதமரின் மக்கள் ஆரோக்கியத் திட்டம்- முதலமைச்சர் அமிர்த திட்ட ஆயுஷ்மான் அட்டைகளின் விநியோக விழாவில் பிரதமரின் உரை
வணக்கம்!
தண்டேரா, தீபாவளி ஆகிய பண்டிகைகள் விரைவில் வரவிருக்கின்றன. அவற்றுக்கு முன்பு, குஜராத்தில் மிகப்பெரிய சுகாதாரத் திருவிழா கோலாகலமாகக் கொண்டாடப்படுகிறது. இன்று இந்த நிகழ்ச்சி நிறைவடைந்த பிறகு 1.5-2 லட்சம் பேருக்கு ஆயுஷ்மான் அட்டைகள் வழங்குவதற்கான பிரச்சாரம் தொடங்கும். அரசியல் ரீதியாக நிலையான அரசு செயல்படும் போதும், அதன் பணி கலாச்சாரம் சமூக நலனிற்கு அர்ப்பணிக்கப்பட்டிருக்கும்போதும், எத்தகைய வியக்கத்தகு விளைவுகளை நாம் கொண்டுவர முடியும் என்பதற்கு இன்றைய நிகழ்ச்சி ஓர் உதாரணம்.
முந்தைய காலத்தில் திட்டங்களின் அமலாக்கம் என்பது மிகப்பெரிய அரங்கினுள் குத்துவிளக்கை ஏற்றுவது போன்ற செயல்களுடன் நிறைவடைந்தது. விஷயம் தெரிந்த ஒரு சிலரால் மட்டுமே திட்டங்களை முழுவதும் பயன்படுத்திக் கொள்ள முடிந்தது. உண்மையான பயனாளிகளைத் தவிர்த்து இடைத்தரகர்கள் தான் அதிகம் பயன் பெற்றனர். ஆனால் இது போன்ற நடைமுறையை நாங்கள் மாற்றி உள்ளோம். பணம் செலவழிக்கப்பட்டால், அதனால் மக்கள் பயனடைய வேண்டும். ஒவ்வொரு வீட்டிற்கும் சென்று ஏழைகளைக் கண்டறிந்து, அவர்களது பிரச்சனைகளை அரசு தீர்க்க வேண்டும்.
ஒரு திட்டத்தை வடிவமைக்கும் போது சாமானிய மக்களின் தேவைகளையும், மாற்றம் கொண்டுவர வேண்டிய விஷயங்களையும் அரசு கருத்தில் கொள்கிறது. ஏழை, நடுத்தர மக்களின் துயரங்கள் குறித்து சிந்தித்து அவற்றைப் போக்குவதற்கான தீர்வுகளை அரசு கண்டறிகிறது. இதன் விளைவாக சிறந்த கொள்கையை அரசு உருவாக்குகிறது.
நண்பர்களே,
நாட்டு மக்களுக்கு அதிகாரம் அளிக்கப்படும் போது அவர்கள் ஆற்றல் பெறுகிறார்கள். அதனால்தான் இந்திய மக்கள் அனைவருக்கும், குறிப்பாக பெண்களுக்கு அதிகாரம் வழங்க நாம் முடிவு செய்துள்ளோம். சமையல் எரிவாயு, வீடு, குடிநீர் என அனைத்து அடிப்படை வசதிகளிலும் இன்று நாம் கவனம் செலுத்துகிறோம். ஆயுஷ்மான் திட்டத்தின் மூலம் நாடு முழுவதும் சுமார் 4 கோடி மக்கள் பயனடைந்துள்ளனர். ஆயுஷ்மான் அட்டைகளை பெற்றுக் கொள்ளுமாறு நமது தாய்மார்களையும் சகோதரிகளையும் கேட்டுக்கொள்கிறேன். இந்தத் திட்டத்தினால் இந்தியாவில் எந்த பகுதியிலும் பயனடையலாம்.
சுகாதார செலவு பற்றி நீங்கள் இனி கவலைப்பட வேண்டாம். உங்கள் அனைவருக்கும் நல்வாழ்த்துகள்! மிக்க நன்றி!
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்:
https://pib.gov.in/PressReleasePage.aspx?PRID=1868671
நிதி அமைச்சகம்
தொழில் துறையினரின் கடன் மறு சீரமைப்பு தொடர்பாக ரிசர்வ் வங்கியுடன் அரசு ஆலோசனை: நிதியமைச்சர் திருமதி. நிர்மலா சீதாராமன்
தொழில் துறையினரின் கடன் சீரமைப்புக்கான தேவை குறித்து இந்திய ரிசர்வ் வங்கியுடன் அரசு ஆலோசனை நடத்தி வருகிறது என்று மத்திய நிதி மற்றும் கார்ப்பரேட் விவகாரங்கள் துறை அமைச்சர் திருமதி. நிர்மலா சீதாராமன் இன்று தெரிவித்தார். இந்திய தொழில் வர்த்கச சபைகளின் கூட்டமைப்பின்  தேசிய அளவிலான செயற்குழு கூட்டத்தில் உரையாற்றிய திருமதி சீதாராமன், ``கடன் மறுசீரமைப்பு குறித்து கவனம் செலுத்தப்பட்டு வருகிறது. இதுதொடர்பாக இந்திய ரிசர்வ் வங்கியுடன் அரசு தீவிரமாக ஆலோசனை மேற்கொண்டுள்ளது. கொள்கையளவில், கடன் மறுசீரமைப்புக்கான தேவை உள்ளது என்ற சிந்தனையை அரசு ஏற்றுக் கொண்டுள்ளது'' என்று கூறினார்.
அரசு அறிவித்த சீர்திருத்த நடவடிக்கைகள் குறித்த விரிவான ஆலோசனைகளை விவரித்த திருமதி. சீதாராமன், ``அறிவிக்கப்பட்ட அறிவிப்புகள் மற்றும் மேற்கொள்ளப்பட்ட ஒவ்வொரு நடவடிக்கையும், தொடர்புடைய துறையினருடன் விரிவான ஆலோசனைகளுக்குப் பிறகு எடுக்கப்பட்டன. எந்த நடவடிக்கையும் தோல்வி அடைந்துவிடக் கூடாது என்பதை உறுதி செய்யும் வகையில் இவை மேற்கொள்ளப்பட்டன. ஏனெனில் தேவையான ஈட்டுறுதி மாற்றங்கள் எதையும் நாம் செய்யவில்லை. அடிப்படை நிலையில் தாக்கம் உணரப்படுவதை உறுதி செய்யும் வகையில் இந்த நடவடிக்கைகளை நாம் எடுத்திருக்கிறோம்'' என்று தெரிவித்தார்.
அரசு அறிவித்த அவசரகால கடன் உத்தரவாதத் திட்டத்தின் கீழ் கடன்கள் வாங்கிய எம்.எஸ்.எம்.இ.கள் எதிர்கொண்டுள்ள பிரச்சினைகள் குறித்து, சம்மேளனத்தின் உறுப்பினர்கள் முன்வைத்த விஷயங்கள் பற்றிக் குறிப்பிட்ட அவர், ``அவசரகால கடன் வசதியின் கீழ் தகுதியுள்ள குறு, சிறு, நடுத்தரத் தொழில் நிறுவனங்களுக்கு வங்கிகள் கடன் தர மறுக்க முடியாது. அவ்வாறு மறுக்கப்பட்டால், அதுபற்றி தகவல் தெரிவியுங்கள். நான் அதை கவனிக்கிறேன்'' என்று கூறினார்.
தொழில் துறையில் எழும் கடன் தேவைச் சூழ்நிலைகளைக் கையாள்வதற்கு மேம்பாட்டு நிதி நிறுவனம் உருவாக்கலாம் என்று சம்மேளனத்தின் தரப்பில் யோசனை தெரிவிக்கப்பட்டது. அதற்குப் பதில் அளித்த அமைச்சர், ``அதற்கான பணிகள் நடந்து வருகின்றன. அது எப்படி அமையப் போகிறது என்பது கூடிய சீக்கிரம் தெரிந்துவிடும்'' என்று கூறினார்.
பரஸ்பர வர்த்தக பேரங்களுக்கான தேவை பற்றிக் குறிப்பிட்ட அமைச்சர், ``நமது சந்தைகளில் அனுமதித்துள்ள நாடுகளில் பரஸ்பர ஏற்பாடுகளை செய்து தர வேண்டும் என்று கோரிக்கைகள் எழுந்துள்ளன. நமது வர்த்தகப் பேச்சுவார்த்தைகளில், பரஸ்பர பேரம் என்ற அம்சம் மிகவும் முக்கியமானதாக உள்ளது'' என்று தெரிவித்தார்.
சுகாதாரச் சேவை மற்றும் இதர துறைகளின் பொருள்கள் மீதான ஜி.எஸ்.டி.யைக் குறைப்பது பற்றி, ஜி.எஸ்.டி. கவுன்சிலில் முடிவு செய்யப்படும் என்று நிதி அமைச்சர் கூறினார்.
கடன் திருப்பிச் செலுத்தும் கெடுவை தள்ளி வைத்தல் அல்லது மறுசீரமைப்பு செய்தல் குறித்து விருந்தோம்பல் துறையிடம் இருந்து வந்துள்ள கோரிக்கைகள் குறித்து, இந்திய ரிசர்வ் வங்கியுடன் நிதியமைச்சகம் ஆலோசனை மேற்கொண்டுள்ளது என்று திருமதி சீதாராமன் தெரிவித்தார். ``கடன் தவணை திருப்பிச் செலுத்தும் அவகாசத்தை நீட்டிப்பது அல்லது கடனை மறுசீரமைப்பு செய்வது என்ற விருந்தோம்பல் துறையின் தேவைகள் எனக்குப் புரிகிறது. இதுகுறித்து நாங்கள் ரிசர்வ் வங்கியுடன் ஆலோசித்து வருகிறோம்'' என்று அவர் தெரிவித்தார்.
பிரதமர் அலுவலகம்
தேசிய அளவியல் மாநாட்டில் ஜனவரி 4 அன்று பிரதமர் துவக்கவுரையாற்றுகிறார்
தேசிய அணு கால அளவு மற்றும் பாரதிய நிர்தேஷக் திரவியா ஆகியவற்றை பிரதமர் நாட்டுக்கு அர்ப்பணிக்கிறார்
தேசிய சுற்றுச்சூழல் தரநிர்ணய ஆய்வகத்துக்கான அடிக்கல்லை பிரதமர் நாட்டுகிறார்
தேசிய அளவியல் மாநாட்டில் 2021 ஜனவரி 4 அன்று பிரதமர் திரு நரேந்திர மோடி காணொலி மூலம் துவக்கவுரையாற்றுகிறார். தேசிய அணு கால அளவு மற்றும் பாரதிய நிர்தேஷக் திரவியா ஆகியவற்றை நாட்டுக்கு அர்ப்பணிக்கும் பிரதமர், தேசிய சுற்றுச்சூழல் தரநிர்ணய ஆய்வகத்துக்கான அடிக்கல்லையும் நாட்டுகிறார். மத்திய அமைச்சர் டாக்டர் ஹர்ஷ் வர்தன் இந்த நிகழ்ச்சியில் பங்கேற்கிறார்.
2.8 நானோ நொடிகள் என்னும் துல்லியத்துடன் இந்திய நிலையான நேரத்தை தேசிய அணு கால அளவு வழங்கும். சர்வதேச தரத்துக்கு இணையான தர உத்தரவாதத்தை வழங்குவதற்கான ஆய்வகங்களின் பரிசோதனை மற்றும் மேம்பாட்டுக்கு பாரதிய நிர்தேஷக் திரவியா ஆதரவளிக்கும். காற்று மற்றும் தொழிற்சாலை மாசு கண்காணிப்பு தளவாடங்களின் சான்றளிப்பில் தற்சார்புக்கு தேசிய சுற்றுச்சூழல் தரநிர்ணய ஆய்வகம் உதவும்.
மாநாட்டைப் பற்றி
தனது 75-வது ஆண்டுக்குள் நுழையும் அறிவியல் மற்றும் தொழிலக ஆராய்ச்சி மையம்-தேசிய இயற்பியல் ஆய்வகம், புதுதில்லி, தேசிய அளவியல் மாநாடு 2020-ஐ ஏற்பாடு செய்கிறது. 'நாட்டின் ஒருங்கிணைந்த வளர்ச்சிக்கு அளவியல்' என்பது இந்த மாநாட்டில் மையக்கருவாக இருக்கும்.
------
(
தொழிலாளர் மற்றும் வேலைவாய்ப்பு அமைச்சகம்
தொழிலாளர் வருங்கால வைப்பு நிதி மத்திய அறங்காவலர் குழுவின் 230-வது கூட்டம், குவஹாத்தியில் மத்திய அமைச்சர் திரு பூபேந்திர யாதவ் தலைமையில் நடைபெற்றது
தொழிலாளர் வருங்கால வைப்பு நிதி மத்திய அறங்காவலர் குழுவின் 230-வது கூட்டம், குவஹாத்தியில் இன்று மத்திய தொழிலாளர் & வேலைவாய்ப்பு மற்றும் சுற்றுச்சூழல், வனம் & பருவநிலை மாற்றத்துறை அமைச்சர் திரு பூபேந்திர யாதவ் தலைமையில் நடைபெற்றது.
வாரியத்தின் துணைத் தலைவரான தொழிலாளர் & வேலைவாய்ப்பு இணையமைச்சர் திரு ராமேஸ்வர் தேலி, துறையின் செயலாளர் திரு சுனில் பர்த்வால், வைப்பு நிதி அறக்காவலர் குழுவின் உறுப்பினர் – செயலாளர் திருமதி நீலம் ஷாமினி ராவ், மத்திய வருங்கால வைப்பு நிதி ஆணையர் உள்ளிட்டோர் இந்த கூட்டத்தில் கலந்து கொண்டனர். இதில் வட்டி விகிதம் நிர்ணயம் தவிர, வைப்பு நிதி அலுவலகங்களில் விளையாட்டுத்துறை ஒதுக்கீடான 5% பணியிடங்களுக்கு தகுதியான விண்ணப்பதாரர்களை கொண்டு பூர்த்தி செய்வதற்கான வழிமுறைகளை வகுக்கவும் ஒப்புதல் அளிக்கப்பட்டது. மேலும் பங்கு முதலீடுகளை திரும்ப பெற்றதன் மூலம் பிப்ரவரி 2022-ல் கிடைத்த ரூ.5529.7 கோடியை 2021-22- ஆண்டுக்கான வருவாயில் சேர்க்கவும் அறங்காவலர் குழு ஒப்புதல் அளித்தது. அத்துடன் ஏர் இந்தியா நிறுவனத்தின் பங்குகளை பணமாக்கவும் ஒப்புதல் அளிக்கப்பட்டது. இதன் மூலம் ரூ.7772.50 கோடி மதிப்புள்ள பங்குகளுக்கு தற்போது ரூ.8944.32 கோடி கிடைத்துள்ளதாகவும் தெரிவிக்கப்பட்டுள்ளது.
மேலும் விவரங்களுக்கு இதன் ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1805355
இளைஞர் நலன் மற்றும் விளையாட்டு அமைச்சகம்
தேசிய இளைஞர் நாடாளுமன்ற திருவிழாவின் மூன்றாவது பதிப்பின் நிறைவு நிகழ்ச்சியில் மக்களவை சபாநாயகர் திரு. ஓம் பிர்லா உரையாற்றுகிறார், தொடக்க நிகழ்வில் மத்திய இளைஞர் விவகாரங்கள் மற்றும் விளையாட்டு துறை அமைச்சர் திரு. அனுராக் தாகூர் பேசுகிறார்.
நாடாளுமன்றத்தின் மைய மண்டபத்தில் 2022 மார்ச் 11 அன்று நடைபெற உள்ள தேசிய இளைஞர் நாடாளுமன்ற திருவிழாவின் மூன்றாவது பதிப்பின் நிறைவு நிகழ்ச்சியில் மக்களவை சபாநாயகர் திரு. ஓம் பிர்லா உரையாற்றுகிறார். நாளை நடைபெற உள்ள தேசிய சுற்றின் தொடக்க நிகழ்வில் மத்திய இளைஞர் விவகாரங்கள் மற்றும் விளையாட்டு துறை அமைச்சர் திரு. அனுராக் தாகூர் பேசுகிறார்.
நிகழ்ச்சியில் கலந்து கொள்பவர்களுக்கு மத்திய இளைஞர் விவகாரங்கள் மற்றும் விளையாட்டுத் துறை இணை அமைச்சர் திரு. நிசித் ப்ரமானிக் சான்றிதழ்களை வழங்குகிறார். தேசிய அளவில் முதல் மூன்று பரிசுகளை வெல்பவர்கள் நிறைவு நிகழ்ச்சியின் போது மக்களவை தலைவர் முன்பு பேசும் வாய்ப்பையும் பெறுவார்கள்.
வரும் வருடங்களில் பொதுசேவை உள்ளிட்ட பல்வேறு துறைகளில் இணைய உள்ள இளைஞர்களின் குரலைக் கேட்பதே தேசிய இளைஞர் நாடாளுமன்ற திருவிழாவின் நோக்கமாகும். 2017-ம் ஆண்டு டிசம்பர் 31 அன்று பிரதமர் திரு. நரேந்திர மோடி தமது மனதின் குரல் நிகழ்ச்சியில் வழங்கிய ஆலோசனையின் படி தேசிய இளைஞர் நாடாளுமன்ற திருவிழா அமைந்துள்ளது.
அவரது சிந்தனையில் இருந்து ஊக்கம் பெற்று தேசிய இளைஞர் நாடாளுமன்ற திருவிழாவின் முதல் பதிப்பு 2019 ஜனவரி 12 முதல் பிப்ரவரி 27 வரை 'புதிய இந்தியாவின் குரலாக இருந்து தீர்வுகளை கண்டறிந்து கொள்கைக்குப் பங்காற்றுங்கள்' எனும் தலைப்பில் நடைபெற்றது. மொத்தம் 88000 இளைஞர்கள் இதில் கலந்து கொண்டனர்.
நாட்டுக்கான இளைஞர்களின் கருத்துக்கள் மற்றும் கனவுகளை வெளிப்படுத்துவதற்கான தளத்தை வழங்குவதும் தங்களது உள்ளூர் பிரச்சனைகள் குறித்து பேசுவதற்கு அவர்களுக்கு வாய்ப்பளிப்பதும் தேசிய இளைஞர் நாடாளுமன்றத்தின் நோக்கமாகும்.
மேலும், அரசின் பல்வேறு திட்டங்கள் மற்றும் நடவடிக்கைகள் குறித்து இளைஞர்களிடையே பிரபலப்படுத்துவதும்பங்கேற்பு மற்றும் பேச்சுவார்த்தையின் மூலம் ஜனநாயக உணர்வை அவர்களிடையே விதைப்பதும் தேசிய இளைஞர் நாடாளுமன்ற திருவிழாவின் நோக்கங்களாகும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1804373
பாதுகாப்பு அமைச்சகம்
கயா ஆபிசர்ஸ் பயிற்சி அகாடமியில் 81 வீரர்கள் பயிற்சியை நிறைவு செய்தனர்
கயாவில் உள்ள ஆபிசர்ஸ் பயிற்சி அகாடமியில் நடைபெற்ற 20-வது பயிற்சி நிறைவு அணிவகுப்பு சிறப்பாக நடைபெற்றது.
இந்த அணிவகுப்பில் , நட்பு நாடுகளைச் சேர்ந்த 9 பேர், சிறப்பு கமிஷன்ட் அதிகாரிகள் பயிற்சி _47 முடித்த 18 அதிகாரிகள் உட்பட தொழில்நுட்ப நுழைவு திட்டம் _38 முடித்த அதிகாரிகள் 81 பேர் கலந்து கொண்டனர். இந்த அணிவகுப்பை மரியாதையை கயா ஓடிஏ-வின் கமாண்டன்ட் லெப்டினன்ட் ஜெனரல் ஜி ஏ வி ரெட்டி பார்வையிட்டு ஏற்றுக்கொண்டார்.
பயிற்சி காலத்தில் திறமையுடன் செயல்பட்ட வீரர்களுக்கு 'ஸ்வோர்ட் ஆப் ஆனர்' எனப்படும் கௌரவ வாள் உள்ளிட்ட விருதுகள் வழங்கப்பட்டன. பயிற்சியை நிறைவு செய்து பணியில் சேரவுள்ள வீரர்களைப் பாராட்டிய லெப்டினன்ட் ஜெனரல் ஜி ஏ வி ரெட்டி, பணியில் சேர்ந்து தங்களது நாட்டுக்கும், பயிற்சி அகாடமிக்கும் பெருமை சேர்க்கும் வகையில், தன்னலமற்ற, அர்ப்பணிப்பு உணர்வு மற்றும் தொழில் நிபுணத்துவத்துடன் சேவைபுரிய வேண்டும் என்று கேட்டுக் கொண்டார்.
மேலும் விவரங்களுக்கு ஆங்கில செய்திக்குறிப்பை காணவும் https://pib.gov.in/PressReleasePage.aspx?PRID=1780517
வணிகம் மற்றும் தொழில்துறை அமைச்சகம்
வர்த்தகம் மற்றும் தொழில்கள் அமைச்சர் திரு பியூஷ் கோயல் நாடாளுமன்றத்தில் செய்த பல்வேறு அறிவிப்புகள்
நாடாளுமன்றத்தின் மாநிலங்களவையில் பல்வேறு உறுப்பினர்கள் எழுப்பிய கேள்விகளுக்கு எழுத்து மூலம் பதில் அளித்த மத்திய வர்த்தகம் மற்றும் தொழில்கள் அமைச்சர் திரு பியூஷ் கோயல், கீழ்க்கண்ட தகவல்களை அளித்தார்.
அமெரிக்கா, ஐரோப்பிய யூனியன், இங்கிலாந்து மற்றும் இந்தியா உட்பட உலகின் முக்கிய நாடுகளை கொவிட்-19 பெருந்தொற்று கடுமையாக பாதித்துள்ளது.
நமது நாட்டில் அமல்படுத்தப்பட்ட பொது முடக்கத்தின் காரணமாக பல்வேறு துறைகள் பாதிக்கப்பட்டாலும், ஊரடங்கு தளர்வுகளுக்கு பின் பொருளாதாரத்தின் பல்வேறு பிரிவுகளும் முன்னேற்றத்தை கண்டு வருகின்றன.
தொழில்களுக்கு உதவுவதற்காக பல்வேறு நடவடிக்கைகளை அரசு செயல்படுத்தி வருகிறது. பிணை இல்லா கடன் வசதி, கடன் உத்தரவாத திட்டம், சிறு குறு மற்றும் நடுத்தர தொழில்களுக்கு நிதி உதவி, பிரதமரின் சுவாநிதி திட்டம் ஆகியவை இதில் அடங்கும்.
நாட்டின் பாதுகாப்பு மற்றும் இறையாண்மையை கருத்தில் கொண்டு ஜூன் மற்றும் செப்டம்பர் மாதங்களில் குறிப்பிட்ட செயலிகளை அரசு தடை செய்தது.
இந்திய செயலி சூழலியலுக்கு ஊக்கமளிக்கும் வகையில் தற்சார்பு இந்தியா புதுமை சவாலை அரசு தொடங்கியது. ஏப்ரல்-ஜூலை 2019-இல்
23.45 பில்லியன் அமெரிக்க டாலர்களாக இருந்த சீன பொருட்களின் இறக்குமதி, ஏப்ரல்-ஜூலை 2020-இல் USD 16.60 பில்லியன் அமெரிக்க டாலர்களாக இருந்தது.
கொவிட்-19 பாதிப்பிலிருந்து புது நிறுவனங்கள்  மீண்டெழுவதற்காகவும், நாட்டின் தொழில் வளர்ச்சிக்காகவும் மத்திய அரசு, இந்திய ரிசர்வ் வங்கி, செபி, காப்பீட்டு ஒழுங்குமுறை மற்றும் வளர்ச்சி ஆணையம் மற்றும் துறை சார்ந்த அமைச்சகங்கள் பல்வேறு நடவடிக்கைகளை எடுத்துள்ளன.
கொவிட்-19 புது நிறுவன உதவி திட்டத்தை சிட்பி தொடங்கியுள்ளது. இதன் மூலம் புது நிறுவனங்களின் தொழிலாளர் பாதுகாப்பும், நிதி ஸ்திரத்தன்மையும் பாதுகாக்கப்படும்.
உலகின் எந்த மூலையில் உள்ள முதலீட்டாளரும் இந்தியாவில் தொழில் செய்வதற்கான நில இருப்பு தகவல்களை தெரிந்து தெரிந்து கொள்ளும் வகையில், முதல்கட்டமாக 6 மாநிலங்களில் உள்ள நிலங்களின் தகவல்கள் ஒருங்கிணைந்த தொழில் தகவல் அமைப்பு வலைதளத்தில் பதிவேற்றப்பட்டுள்ளது.
தேசிய நில வங்கியை உருவாக்குவதற்காக, தொழில் நிலங்களின் அனைத்து தகவல்களையும் சேகரிக்க அரசு முடிவு எடுத்துள்ளது. இந்த தகவல்களை அளிப்பதற்காக அரசு முகமைகளுக்கு பயனர் பெயர் மற்றும் கடவுச் சொல் அளிக்கப்பட்டுள்ளன.
இந்திய ஏற்றுமதிகளை ஊக்கப்படுத்தும் விதமாக, ஏற்றுமதி ஊக்குவிப்பு குழுக்கள் அமைக்கப்பட்டுள்ளன. குறிப்பிட்ட துறையில் உள்ள ஏற்றுமதிகளை ஊக்குவிப்பது இந்த குழுக்களின் பணியாகும். இந்த குழுக்களின் செயல்திறனை மதிப்பிட தொடர்ந்து கூட்டங்கள் நடத்தப்படுகின்றன.
(Visitor Counter : 91
பிரதமர் அலுவலகம்
பிரதமர் திரு நரேந்திர மோடி மற்றும் சவுதி அரேபியாவின் பட்டத்து இளவரசர் மேன்மைமிகு முகமது பின் சல்மான் பின் அப்துல் அஜீஸ் அல் சவுத் ஆகியோரிடையே தொலைபேசி உரையாடல்
சவுதி அரேபியாவின் பட்டத்து இளவரசர் மேன்மைமிகு முகமது பின் சல்மான் பின் அப்துல் அஜீஸ் அல் சவுத்துடன் பிரதமர் திரு நரேந்திர மோடி இன்று தொலைபேசியில் உரையாடினார்.
2019-ம் ஆண்டு நிறுவப்பட்ட இருதரப்பு மூலோபாய கூட்டுக்குழுவின் செயல்பாடு குறித்து ஆய்வு செய்த இரு தலைவர்களும், இந்தியா-சவுதி உறவில் ஏற்பட்டு வரும் தொடர் முன்னேற்றம் குறித்து திருப்தி தெரிவித்தனர்.
இரு நாடுகளுக்கு இடையேயான தொழில் மற்றும் முதலீட்டை மேலும் விரிவுப்படுத்தும் தமது விருப்பத்தை வெளிப்படுத்திய பிரதமர், சவுதி முதலீட்டாளர்களுக்கு இந்திய பொருளாதாரம் அளிக்கும் வாய்ப்புகள் குறித்தும் எடுத்துரைத்தார்.
இந்தியா மற்றும் சவுதி அரேபியா நாடுகளுக்கு இடையேயான சிறப்பு நட்பு மற்றும் மக்களுக்கிடையேயான தொடர்புகளை கருத்தில் கொண்டு, கொவிட்-19 பெருந்தொற்றுக்கு எதிரான ஒருவரது முயற்சிகளை மற்றவர் தொடர்ந்து ஆதரிக்க தலைவர்கள் ஒப்புக்கொண்டனர்.
பரஸ்பர நலன் சார்ந்த பிராந்திய மற்றும் சர்வதேச முன்னேற்றங்கள் குறித்தும் அவர்கள் ஆலோசித்தனர்.
இந்தியாவுக்கு விரைவில் வருகைத்தருமாறு சவுதி அரேபியாவின் மேன்மைமிகு பட்டத்து இளவரசருக்கு பிரதமர் அழைப்பு விடுத்தார்.
விவசாயத்துறை அமைச்சகம்
விவசாயத்துறையை வளம் மிக்கதாகவும், வேலைவாய்ப்புகளை கொண்டதாகவும் ஆக்குவதற்கு புதிய கல்விக் கொள்கை மிகவும் உதவியாக இருக்கும்: திரு தோமர்
விவசாயத்துறையை வளம் மிக்கதாகவும், வேலைவாய்ப்புகளை கொண்டதாகவும் ஆக்குவதற்கு புதிய கல்விக் கொள்கை மிகவும் உதவியாக இருக்கும் என மத்திய வேளாண் மற்றும் விவசாயிகள் நலத்துறை அமைச்சர் திரு நரேந்திர சிங் தோமர் கூறினார்.
இந்திய வேளாண் ஆராய்ச்சிக் குழு சங்கத்தின் 92-வது வருடாந்திர பொதுக்குழு கூட்டத்தில் பேசிய அமைச்சர், வேளாண் ஆராய்ச்சியாளர்கள், ஆசிரியர்கள், மாணவர்கள் மற்றும் விவசாயிகளின் பங்களிப்பை பாராட்டினார்.
வேளாண் துறை மற்றும் விவசாயிகளுக்கு பலன் அளிப்பதற்காக மத்திய அரசு செயல்படுத்தி வரும் பல்வேறு திட்டங்கள் குறித்து அமைச்சர் பேசினார்.
மத்திய ரயில்வே, வர்த்தகம், தொழில்கள், நுகர்வோர் விவகாரங்கள் உணவு மற்றும் பொது விநியோக அமைச்சர் திரு பியூஷ் கோயல் மற்றும் மத்திய வேளாண் மற்றும் விவசாயிகள் நல இணை அமைச்சர் திரு பர்ஷோத்தம் ரூபாலா ஆகியோர் இதில் பங்கேற்றனர்.
-----
(Visitor Counter : 122
ரெயில்வே அமைச்சகம்
பயணிகள் காத்திருப்போர் பட்டியல் குறித்து ரயில்வே விளக்கம்
தேசிய ரயில் திட்ட வரைவறிக்கை தொடர்பாக பல்வேறு செய்தித்தாள்களும் இணையதளங்களும் அதிகளவில் செய்திகளை வெளியிட்டன.
2024-ஆம் ஆண்டு முதல் பயணிகள் காத்திருப்போர் பட்டியல் நீக்கப்படும், அல்லது, 2024-ஆம் ஆண்டு முதல் உறுதிசெய்யப்பட்ட பயணச்சீட்டு உடையவர்கள் மட்டுமே ரயிலில் பயணம் செய்ய முடியும் என்று ரயில்வே துறை தெரிவித்துள்ளதாக ஒரு சில செய்தி அறிக்கைகளில் தெரிவிக்கப்பட்டுள்ளன.
இதற்கு விளக்கம் அளித்துள்ள ரயில்வே துறை, தேவைக்கேற்ப ரயில்களின் எண்ணிக்கையை அதிகரிப்பதற்கான நடவடிக்கைகளில் இந்தத் துறை தொடர்ந்து ஈடுபட்டு வருவதாகத் தெரிவித்துள்ளது. இதன் மூலம் பயணிகள் காத்திருப்போர் பட்டியலில் இடம் பெறுவது குறைக்கப்படும். ரயிலில் உள்ள மொத்த இருக்கைகளை விட பயணிகளின் எண்ணிக்கை அதிகமாகும் போது காத்திருப்போர் பட்டியல் தயாரிக்கப்படுகிறது. இந்த முறை நீக்கப்படாது. இருப்பை விட தேவை அதிகமாகும் சமயங்களில் காத்திருப்போர் பட்டியல் பயன்படுத்தப்படுகிறது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1681926
எரிசக்தி அமைச்சகம்
அனல்மின் நிலையங்களில் கலப்பதற்கு நிலக்கரியின் இறக்குமதி குறித்து மாநிலங்களுடன் அமைச்சர் திரு ஆர்.கே.சிங் ஆய்வு: தமிழகமும், மகாராஷ்டிராவும் இறக்குமதி செய்வதற்கு ஆணை பிறப்பிப்பு
அனல்மின் நிலையங்களில் நிலக்கரியைக் கலப்பதற்கு அதன் இறக்குமதி நிலைகுறித்து மாநிலங்களுடன் மத்திய எரிசக்தி மற்றும் புதுப்பிக்கத்தக்க எரிசக்தி அமைச்சர் திரு ஆர் கே சிங் ஆய்வு நடத்தினார். காணொலி வாயிலாக நேற்று நடைபெற்ற இந்தக் கூட்டத்தில், எரிசக்தி செயலாளர் திரு அலோக் குமார், மாநில அரசுகள் மற்றும் மின்சார உற்பத்தி நிறுவனங்களின் மூத்த அதிகாரிகள் கலந்து கொண்டனர். கூட்டத்தில் மத்திய மின்சார ஆணையம் வெளியிட்ட தரவுகளின்படி நிலக்கரியை இறக்குமதி செய்வதற்கு தமிழகமும், மகாராஷ்டிராவும் ஆணையிட்டுள்ளன.
கூட்டத்தில் பேசிய அமைச்சர், அதிகரித்துவரும் தேவையைப் பூர்த்தி செய்வதற்கு உள்நாட்டு நிலக்கரியை விநியோகிப்பதில் உள்ள தடைகளைக் கருத்தில் கொண்டு, அனல்மின் நிலையங்களில் கலப்பதற்கு நிலக்கரியை இறக்குமதி செய்வதன் முக்கியத்துவத்தை எடுத்துரைத்தார். கூடுதல் நிலக்கரி, 2022, மே மாதமே கிடைப்பதற்கு ஏதுவாக, நிலக்கரியை இறக்குமதி செய்வதற்கு ஆணை பிறப்பிக்குமாறு மாநிலங்களுக்கு அறிவுறுத்தப்பட்டது.
நிலக்கரி நிறுவனங்களிடமிருந்து பெறப்படும் நிலக்கரியின் விகிதத்தில் அனைத்து எரிசக்தி உற்பத்தி நிறுவனங்களுக்கும் உள்நாட்டு நிலக்கரி வழங்கப்படும் என்று அமைச்சர் திரு ஆர் கே சிங் குறிப்பிட்டார். இணைப்பு நிலக்கரியின் சுமையைக் குறைக்க உதவும் வகையில், நிலக்கரி தேவைகளைப் பூர்த்தி செய்வதற்காக, கட்டுப்பட்ட சுரங்கங்களிலிருந்து உற்பத்தியை அதிகரிக்குமாறு மாநிலங்களுக்கு அவர் அறிவுறுத்தினார். மாநிலங்கள் தங்கள் மின் உற்பத்தி நிலையங்களில் நிலக்கரி தேவையின் பற்றாக்குறையை சரி செய்வதற்கு ரயில் மற்றும் சாலை முறையில், தங்கள் மின் நிலையங்களுக்கு நிலக்கரி விநியோகத்தை உறுதி செய்ய நடவடிக்கை எடுக்க வேண்டும் என்று அவர் வலியுறுத்தினார். எனினும், இந்த முறையில் நிலக்கரியை மாநிலங்கள் எடுத்துச் செல்லவில்லை என்றால், அவை வேறு மாநிலங்களுக்கு வழங்கப்படுவதுடன், சம்மந்தப்பட்ட மாநிலத்தில் ஏற்படும் மின்சார பற்றாக்குறைக்கு அந்த மாநிலமே பொறுப்பேற்க வேண்டும் என்று அவர் தெரிவித்தார்.
பஞ்சாப் மற்றும் குஜராத் ஆகிய மாநிலங்கள், நிலக்கரியை இறக்குமதி செய்வதற்கான ஒப்பந்தப்புள்ளிகளை இறுதிசெய்யும் நிலையில் உள்ளன. இதர மாநிலங்கள், தங்களது மின் நிலையங்களில் உரிய காலத்தில் நிலக்கரியை கலப்பதற்கு அதை இறக்குமதி செய்வதற்கு கூடுதல் முயற்சிகளை மேற்கொள்ள வேண்டியுள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்:
https://www.pib.gov.in/PressReleasePage.aspx?PRID=1823164
பிரதமர் அலுவலகம்
சிறுத்தைகள் குறித்த உற்சாகமான போட்டிகளில் பங்கேற்குமாறு மக்களைப் பிரதமர் வலியுறுத்தியுள்ளார்
மைகவ் இணையதளத்தில் இடம்பெற்றுள்ள சிறுத்தைகள் குறித்த மூன்று உற்சாகமான போட்டிகளில் பங்கேற்குமாறு மக்களைப் பிரதமர் திரு நரேந்திர மோடி வலியுறுத்தியுள்ளார்.
ட்விட்டரில் பிரதமர் கூறியிருப்பதாவது:
"சிறுத்தைகளைக் காண நாம் ஆர்வத்துடன் காத்திருந்த நிலையில், மைகவ் இணையதளத்தில் உற்சாகமான மூன்று போட்டிகள் இடம்பெற்றுள்ளன, இதில் பங்கேற்குமாறு உங்களை நான் வலியுறுத்துகிறேன்... mygov.in/careforcheetah mygov.in/cheetahnames mygov.in/cheetah "
பிரதமர் அலுவலகம்
ஆசிய விளையாட்டுப் போட்டிகளில் ஸ்குவாஷ் ஆடவர் அணி தங்கப் பதக்கம் வென்றதைப் பிரதமர் பாராட்டியுள்ளார்
ஹாங்சோவில் நடைபெறும் ஆசிய விளையாட்டுப் போட்டிகள் 2022-ல் தங்கப் பதக்கம் வென்ற செளரவ் கோஷல், அபய் சிங், ஹரிந்தர் சந்து, மகேஷ் மங்கவ்கர் ஆகியோரைக் கொண்ட ஸ்குவாஷ் ஆடவர் அணிக்குப் பிரதமர் திரு. நரேந்திர மோடி வாழ்த்து தெரிவித்துள்ளார்.
சமூக ஊடக எக்ஸ் தளத்தில் பிரதமர் கூறியிருப்பதாவது:
"ஆசிய விளையாட்டுப் போட்டிகளில் அற்புதமான வெற்றியைப் பெற்று தங்கப் பதக்கத்தை நாட்டிற்குக் கொண்டு வந்துள்ள திறமை வாய்ந்த செளரவ் கோஷல், அபய் சிங், ஹரிந்தர் சந்து, மகேஷ் மங்கவ்கர் ஆகியோரைக் கொண்ட நமது ஸ்குவாஷ் ஆடவர் அணிக்கு வாழ்த்துகள். இந்த முயற்சி பல இளம் விளையாட்டு வீரர்களை விளையாட்டில் தொடரவும், அதில் சிறந்து விளங்கவும் ஊக்குவிக்கும். மகிழ்ச்சியில் இந்தியா!
பாதுகாப்பு அமைச்சகம்
ஏரோ இந்தியா 2023 இல் பாதுகாப்புத்துறை செயலாளர் பல பாதுகாப்பு பிரதிநிதிகளுடன் பேச்சுவார்த்தை நடத்தினார்
பெங்களூருவில் நடைபெறும் ஏரோ இந்தியா 2023 நிகழ்ச்சியின் ஒரு பகுதியாக 14 பிப்ரவரி 2023 அன்று பாதுகாப்புத் துறை செயலாளர் திரு. கிரிதர் அரமனே பல பாதுகாப்பு பிரதிநிதிகளைச் சந்தித்து பேசினார்.
ஐக்கிய அரபு அமீரகத்தின் பாதுகாப்புச் செயலர் திரு மதர் சேலம் அலி மர்ரான் அல்தஹேரி தலைமையிலான குழு, மியான்மர் பாதுகாப்புத் துறைத் தலைவர் லெப்டினன்ட் ஜெனரல் கான் மியின்ட் தான் தலைமையிலான மியான்மர் தூதுக்குழு, பிரேசில் பாதுகாப்பு உற்பத்தி தலைவர் மேஜர் பிரிக் ரூய் சாகஸ் மெஸ்கிதா தலைமையிலான பிரேசிலிய தூதுக்குழு, கம்போடியா தேசிய பாதுகாப்பு அமைச்சகத்தின் வெளியுறவுச் செயலர் ஜெனரல்யுன் மின் தலைமையிலான கம்போடியா தூதுக்குழு, மொரிஷியஸ் பிரதமர் அலுவலகத்தின் நிரந்தர செயலாளர் திரு கெச்சன் பால்கோபின் தலைமையிலான மொரீஷியஸ் தூதுக்குழு, பல்கேரியா குடியரசின் பாதுகாப்பு துணை அமைச்சர் திருமதி கேடரினா கிராமடிகோவா தலைமையிலான குழு ஆகியவற்றை தனித்தனியே பாதுகாப்புத் துறை செயலாளர் திரு. கிரிதர் அரமனே சந்தித்தார்.
இந்தியாவுடன் அந்தந்த நாடுகளின் பாதுகாப்பு ஒத்துழைப்பு குறித்து ஆலோசனை நடைபெற்றது. அவர்கள் பல பாதுகாப்பு தொழில்துறை ஒத்துழைப்பு பிரச்சினைகள், மேலும் ஒத்துழைப்புக்கான சாத்தியக்கூறுகள் குறித்து விவாதித்தனர்.
சுற்றுலா அமைச்சகம்
மருத்துவம் மற்றும் நல்வாழ்வு சுற்றுலாவுக்கான தேசிய வரைவு திட்டம் குறித்த கருத்துகளை சுற்றுலா அமைச்சகம் வரவேற்கிறது
மருத்துவம் மற்றும் நல்வாழ்வு, சுற்றுலா துறையில் வளர்ச்சிக்கான அதிக சாத்தியக்கூறுகளை உணர்ந்துள்ள சுற்றுலா அமைச்சகம், அதை இந்தியாவில் ஊக்கப்படுத்துவதற்கான தேசிய வரைவு திட்டம் ஒன்றை தயாரித்துள்ளது.
சுற்றுலா அமைச்சகத்தின் https://tourism.gov.in/ இணையதளத்தில் “what’s new” பிரிவிலோ அல்லது
https://tourism.gov.in/sites/default/files/202106/Draft%20Strategy%20for%20Medical%20and%20Wellness%20Tourism%20June%2012.pdf எனும் இணைய இணைப்பின் மூலமாகவோ வரைவு கொள்கையை காணலாம்.
கொள்கையை இறுதி செய்வதற்கு முன் அது குறித்த கருத்துகள் மற்றும் ஆலோசனைகளை சுற்றுலா அமைச்சகம் வரவேற்கிறது: js.tourism[at]gov[dot]in, bibhuti.dash72[at]gov[dot]in, prakash.om50[at]nic[dot]in ஆகிய மின்னஞ்சல் முகவரிகளுக்கு 2021 ஜூன் 30-குள் கருத்துகள் மற்றும் ஆலோசனைகளை அனுப்பலாம்.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleseDetail.aspx?PRID=1728231
எஃகுத்துறை அமைச்சகம்
கச்சா எஃகு உற்பத்தியில் 7 சதவீதத்தை எட்டியது செயில் நிறுவனம்
செயில்  நிறுவனம் இந்த ஆண்டு நவம்பர் மாதம் கச்சா எஃகு உற்பத்தியில் கடந்த ஆண்டு இதே காலத்தின் உற்பத்தியை  விட 7 சதவிகித வளர்ச்சியை  எட்டியுள்ளது.
செயில் நிறுவனத்தின் 5 ஒருங்கிணைந்த எஃகு ஆலைகளின் உற்பத்தி, இந்த ஆண்டு நவம்பர் மாதம் 1.402 மில்லியன் டன்னாக இருந்தது. கடந்த ஆண்டு நவம்பர் மாதம் 1.303 மில்லியன் டன் எஃகு உற்பத்தி செய்யப்பட்டது.
நடப்பு நிதி ஆண்டின் துவக்கத்தில் கொவிட்-19-இன் தாக்கத்தால் எஃகின் தேவை கணிசமான அளவு குறைந்திருந்தாலும், ஏப்ரல்-நவம்பரில் மொத்த விற்பனை 2.7 சதவீதம் வளர்ச்சியை எட்டியுள்ளது.
இந்த வளர்ச்சி குறித்து கருத்து தெரிவித்த செயில் நிறுவனத் தலைவர் திரு அனில் குமார் சவுத்ரி, கொவிட் பெருந்தொற்றுக்கு முந்தைய காலத்தில் செய்யப்பட்ட உற்பத்தி அளவினை எட்டுவதற்கு செயில் நிறுவனம் மேற்கொண்ட கடின உழைப்பின் பயனாக இந்த வளர்ச்சி எட்டப்பட்டிருப்பதாகக் கூறினார். உள்நாட்டு விற்பனை மற்றும் ஏற்றுமதியை அதிகரிக்க செயில் நிறுவனம் பல்வேறு நடவடிக்கைகளை மேற்கொண்டு வருவதாக அவர் குறிப்பிட்டார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://www.pib.gov.in/PressReleasePage.aspx?PRID=1678327
----
(Visitor Counter : 81